CELEX: 32010R0962
Language: ro
Date: 2010-10-26 00:00:00
Title: Regulamentul (UE) nr. 962/2010 al Comisiei din 26 octombrie 2010 de modificare a Regulamentului (CE) nr. 2042/2003 privind menținerea navigabilității aeronavelor și a produselor, reperelor și dispozitivelor aeronautice și autorizarea întreprinderilor și a personalului cu atribuții în domeniu  Text cu relevanță pentru SEE

27.10.2010   
            
            
               RO
            
            
               Jurnalul Oficial al Uniunii Europene
            
            
               L 281/78
            
         REGULAMENTUL (UE) NR. 962/2010 AL COMISIEI
   din 26 octombrie 2010
   de modificare a Regulamentului (CE) nr. 2042/2003 privind menținerea navigabilității aeronavelor și a produselor, reperelor și dispozitivelor aeronautice și autorizarea întreprinderilor și a personalului cu atribuții în domeniu
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene, în special articolul 100 alineatul (2),
   având în vedere Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE (1), astfel cum a fost modificat prin Regulamentul (CE) nr. 1108/2009 (2), în special articolul 5 alineatul (5),
   întrucât:
   
               (1)
            
            
               Pentru a menține un nivel uniform ridicat al siguranței aviației în Europa, este necesară păstrarea cerințelor și procedurilor actuale cu privire la menținerea navigabilității aeronavelor și a produselor, reperelor și dispozitivelor aeronautice, precum și cu privire la autorizarea organizațiilor și personalului cu atribuții în domeniu, în special în legătură cu cerințele privind formarea profesională, examinarea, cunoștințele și experiența pentru eliberarea licențelor de întreținere a aeronavelor care nu sunt implicate în transportul aerian comercial.
            
         
               (2)
            
            
               Agenția Europeană de Siguranță a Aviației (denumită în continuare „agenția”) a prezentat Comisiei trei avize (3) emise în conformitate cu articolul 17 alineatul (2) litera (b) și cu articolul 19 alineatul (1) din Regulamentul (CE) nr. 216/2008. Este necesar să se prevadă suficient timp pentru evaluarea impactului oricărei modificări a regulilor aplicabile în prezent, pentru a se asigura faptul că aceste reguli rămân simple, proporționale, rentabile și eficiente în toate cazurile, având în vedere evaluarea riscurilor.
            
         
               (3)
            
            
               Prin urmare, este necesar să se permită autorităților competente ale statelor membre, precum și părților interesate să amâne cu o perioadă suplimentară de un an aplicarea anumitor dispoziții referitoare la aeronave care nu sunt implicate în transporturile comerciale, altele decât aeronavele de mare capacitate.
            
         
               (4)
            
            
               Prin urmare, Regulamentul (CE) nr. 2042/2003 al Comisiei (4) trebuie modificat în consecință.
            
         
               (5)
            
            
               Măsurile prevăzute de prezentul regulament sunt conforme cu avizul comitetului instituit în temeiul articolului 65 din Regulamentul (CE) nr. 216/2008,
            
         ADOPTĂ PREZENTUL REGULAMENT:
   Articolul 1
   Articolul 7 alineatul (3) litera (g) din Regulamentul (CE) nr. 2042/2003 se înlocuiește cu următorul text:
   
               „(g)
            
            
               în cazul aeronavelor care nu participă la transportul aerian comercial, altele decât aeronavele de mare capacitate, obligația de a respecta următoarele dispoziții din anexa III (partea 66) până la 28 septembrie 2011:
               
                           —
                        
                        
                           M.A.606 litera (g) și M.A.801 litera (b) punctul 2 din anexa I (partea M);
                        
                     
                           —
                        
                        
                           145.A.30 literele (g) și (h) din anexa II (partea 145).”
                        
                     
         Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 26 octombrie 2010.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 79, 19.3.2008, p. 1.
   
      (2)  JO L 309, 24.11.2009, p. 51.
   
      (3)  Avizul EASA nr. 05/2008 privind limita de timp pentru demonstrarea respectării cerințelor privind cunoștințele și experiența, Avizul EASA nr. 04/2009 privind licența de întreținere a aeronavelor simple și Avizul EASA nr. 05/2009 privind privilegiile licențelor de întreținere a aeronavelor B1 și B2, evaluările de tip și de grup și formarea pentru evaluarea de tip.
   
      (4)  JO L 315, 28.11.2003, p. 1.